Vinden er stadig en stor udfordring for de mange brandfolk, oplyser direktøren for Nordjyllands Beredskab.

Den voldsomme brand, der siden middagstid har hærget et større naturområde i Thy, er endnu ikke under kontrol. Men den spreder sig ikke længere, fordi de brandbælter, som brandfolkene og Naturstyrelsens folk har lavet, er med til at inddæmme flammerne. Det oplyser direktøren for Nordjyllands Beredskab, Diana Sørensen, til TV MIDTVEST. - Den kraftige blæst er aftaget en smule, men den er stadig en stor udfordring - blandt andet fordi den betyder, at vi skal arbejde med røgdykker-apparater inde i området, siger hun. Nordjyllands Beredskab er rykket ud med folk og køretøjer fra stationerne i Hanstholm, Hurup, Thisted, Nykøbing og Fjerritslev. Direktøren vurderer, at det drejer sig om cirka 50 brandfolk. Dertil kommer ansatte fra Beredskabsstyrelsen og Naturstyrelsen. - Samtidig får vi stor hjælp fra lokale, der byder sig til med materiel, der kan køre inde i området. Det sætter vi stor pris på, siger Diana Sørensen. Branden opstod ved 11-tiden ved Kystvejen mellem Klitmøller og Nr. Vorupør. I første omgang blev der meldt om ild på en skråning, men på grund af den kraftige blæst spredte flammerne sig hurtigt. Diana Sørensen siger, at et areal på mellem 50 og 100 hektar er berørt. Politiet har tirsdag eftermiddag evakueret beboerne i den nærliggende landsby Vang. Byen er ikke i fare for at blive flammernes bytte, men evakueringen skyldes ifølge Diana Sørensen, at en kraftig røg driver ind mod byen. - Det her er af de større opgaver, vi har haft de sidste par år. Vi fortsætter resten af eftermiddagen og aftenen, og vi kommer også til at være herude i nat for at forhindre, at branden blusser op. Jeg regner med, at vi har fuld kontrol over branden i løbet aftenen, siger Diana Sørensen.